भले ही स्पेन की रक्षात्मक पंक्ति अब पहले जितनी धारदार नहीं रही है लेकिन अब भी यह टीम गेंद को देर तक अपने पास रखने की रणनीति पर ही कायम है। हाल के दिनों में हमने यह भी देखा है कि स्पेन सीधे हमलावर रुख अख्तियार करने से भी परहेज नहीं करता। खेल जगत के लोकप्रिय मुहावरे का इस्तेमाल करें तो स्पेन में युवाओं एवं अनुभव का बेहतरीन सम्मिश्रण है। इस्को, थिएगो और कोके के रूप में स्पेन के पास ऐसी तिकड़ी है जो दुनिया को जीतने का दम रखते हैं। इनके अलावा आंद्रेस इनिएस्ता और डेविड सिल्वा के रूप में दो शानदार खिलाड़ी भी हैं जो मनचाहे तरीके से खेल की रफ्तार तय कर सकते हैं।